Klapper-slagoffer spog eersdaags met nuwe handKosie Wessels (7). Foto: Verskaf Kosie Wessels (7), die seun van Limpopo wat sy linkerhand in ŉ fratsongeluk met ŉ bomklapper verloor het, kry volgende week sy “nuwe hand” in Pretoria. “Hy is baie opgewonde en vertel vir almal hy kan nie wag vir sy nuwe handjie nie. Hy behoort teen volgende Saterdag ŉ vleeskleurige hand te hê waarvan die vingers kan beweeg,” het Caroline Strydom (38), Kosie se ma, Vrydag aan Maroela Media gesê. Maroela Media het vroeër berig Kosie, ŉ gr.1-leerder aan die Laerskool Piet Hugo in Polokwane, se linkerhand moes noodgedwonge geamputeer word nadat hy op 3 September ŉ groot klapper en vuurhoutjies in die hande gekry en dit aan die brand gesteek het. Strydom, ŉ enkelma van vyf kinders, was die middag besig om huis skoon te maak en het gedink Kosie speel buite, toe hy in sy tienersuster se kamer ingeglip, op die klapper afgekom en dit aan die brand gesteek het. Kosie se fratsongeluk het talle mense se harte aangeraak en met die hulp van die publiek en liefdadigheidsorganisasie, Child Medi Organisation, is genoeg geld ingesamel om vir sy prostese te betaal. Kosie en sy ma, Caroline Strydom. Foto: Verskaf “Kosie en sy ma vertrek Sondag na Pretoria waar sy eerste passing gaan wees. Ons wil net vir Gerhard Swart van Medical Orthotist & Prosthetist, wat sy prostese maak, baie dankie sê vir die pad wat hy saam met ons gestap het,” het Amor Schoeman, woordvoerder van Child Medi, gesê. Kosie se prostese sal aangepas moet word soos wat hy groei. Strydom het gesê sy is baie dankbaar vir al die rolspelers en skenking en bystand van die publiek. “Hoewel sy regte handjie vir altyd weg is, sal dinge bietjie meer na normaal terugkeer. Hy is terug by die skool, maar dit is vir hom moeilik. Van sy skoolmaats spot hom en is bang vir hom. Hulle hardloop vir hom weg as hulle sy arm sien.” Strydom het gesê Kosie se wond het intussen mooi genees en is nog net ŉ bietjie rooi. “Hy het darem nie meer pyn nie, maar kry nog nagmerries.”